

**REPUBLIKA HRVATSKA Broj RKP-a: 4253**

**OPĆINSKI SUD U RIJECI Matični broj: 03321428**

**Žrtava fašizma 7, 51000 Rijeka OIB: 54566384631**

**Razina: 11**

**Razdjel: 109 Ministarstvo pravosuđa i uprave**

**Šifra djelatnosti prema NKD-u 2007.: 8423 Sudske i pravosudne djelatnosti**

U Rijeci, 08. studenog 2024. godine

OBRAZLOŽENJE OPĆEG DIJELA FINANCIJSKOG PLANA

Sukladno čl. 36 Zakona o proračunu (Narodne novine br. 144/21) proračunski i izvanproračunski korisnici dužni su uz prijedlog financijskog plana izraditi dostaviti obrazloženje općeg dijela financijskog plana, kojeg dostavljamo u nastavku.

PRIHODI I PRIMICI:

Općinski sud u Rijeci u cijelosti se financira iz nadležnog proračuna Ministarstva pravosuđa, uprave i digitalne transformacije. U odnosu na 2025. proračunsku godinu zadani su limiti za izradu financijskog plana u iznosu od 11.438.433,00 €, te projekcije sukladno limitima za 2026. godinu iznos od 12.094.700,00 € te za 2027. godinu iznos od 11.688.455,00 €.

U skladu s Zakonom o proračunu Općinski sud u Rijeci ostvaruje prihode od usluga kopiranja sudskih akata. Dosadašnja dinamika naplate vlastitih prihoda pokazuje pad u odnosu na prethodne godine, a pretpostavka njihova smanjenja u dijelu pružanja usluga kopiranja sudskih akata proizlazi iz mogućnosti uporabe raznih uređaja za fotografiranje spisa predviđeno čl. 44. Sudskog poslovnika.

Područje nadležnosti Općinskog suda u Rijeci trenutno obuhvaća četiri katastarske općine osnovane radi obavljanja poslova na obnovi zemljišnih knjiga. ( k.o. Sušak-nova, k.o. Škalnica, k.o. Marinići te k.o. Volosko). Za sve navedene katastarske općine sklopljeni su Sporazumi o sufinanciranju poslova obnove zemljišnih knjiga između Ministarstva pravosuđa, Općinskog suda u Rijeci s Gradom Rijeka, Općinom Klana, Općinom Viškovo, te Gradom Opatija. Novčana sredstva sukladno Sporazumima osigurana su za financiranje materijalnih troškova ( poštanske usluge, korištenje uredskog materijala), te za novčane naknade članovima zemljišnoknjižnih povjerenstva u provedbi postupaka obnove zemljišne knjige. Također je u pripremi pokretanje postupaka obnove zemljišnih knjiga za k.o. Breza - nova, Draga, Dražice -nova, Lisac - nova, Podhum - nova, Rečina, Stari grad te Sveti Kuzam i drugih prema Detaljnom planu Vlade za 2022. i 2023. godinu.

RASHODI I IZDACI:

Prijedlog plana proračuna za 2025-2027.g. napravljen je sukladno Uputi Ministarstva pravosuđa, uprave i digitalne transformacije obzirom na naputak da se pridržavamo limita dostavljenih od strane nadležnog ministarstva, iako je iz istih ograničenja već sada razvidno da će zadani limiti za dio rashoda biti nedostatni. U nastavku obrazlažemo pozicije za koje će novčana sredstva biti nedovoljna.

Rashodi za zaposlene:

**Plaće za redovan rad** prilikom izrade financijskog plana za 2025. godinu te projekcijama za 2026. i 2027. godinu utvrđeno je da će na poziciji plaća za redovan rad biti nedostatnih sredstava. Naime, uvidom u financijska knjiženja te sintetiku rekapitulacija plaća utvrđeno je da je za mjesečni utrošak bruto plaće za mjesec rujan 2024. godine bilo potrebno izdvojiti cca. 592.919,85 €. Umnoškom potrebitih sredstava i brojem mjeseci potrebnih za jednogodišnje razdoblje isplate plaće dolazi se do zaključka da je za isto potrebno cca. 7.115.038,20 € a koji iznos je veći za 509.708,20 € od odobrenog limita za plaće - redovan rad u iznosu od 6.605.330,00 € za 2025 godinu.

Nadalje, u 2024. godini a temeljem dobivenih suglasnosti planirano je zapošljavanje 2 administrativna referenta – sudska zapisničara, 1 administrativnog referenta – zapisničara ( vježbenika), 1 administrativnog referenta – sudskog upisničara, 2 sudska dostavljača, 2 spremačice, te 1 sudskog savjetnika. Procjena troškova plaća za iste iznosi 118.844,64 €.

Povrh toga, u 2025. godini planirana su zapošljavanja i to: 5 dužnosnika/ sudaca, 2 informatička referenta, 5 administrativnih referenata – sudskih zapisničara, 1 administrativnog tajnika, 1 referenta, 1 upisničara, 2 namještenika (domara), 1 spremačice. Ujedno jedan namještenik III vrste će se rasporediti na mjesto voditelja odjela, a također je planirano da će dva ovlaštena zk referenta II vrste napredovanjem preći u I vrstu. Obračun plaća za iste predviđen je za razdoblje od 8 mjeseci za službenike i namještenike, dok je obračun plaća za dužnosnike / suce predviđen za razdoblje od 10 mjeseci. Sukladno navedenom procjena plaća za redovan rad za novozaposlene iznosila bi cca. 287.595,92 €.

Napominjemo da procjena navedenih novozapošljavanja nije uvrštena u financijski plan za 2025. godinu sve obzirom na postavljene limite ministarstva, ali je potreba za zapošljavanjem itekako potrebna.

**Plaće za prekovremeni rad** prilikom izrade financijskog plana za 2025. godinu te projekcijama za 2026. i 2027. godinu u prekovremeni rad ukalkulirani su utrošci koji se odnose na naknade sukladno Pravilniku o naknadama za dežurstva sudaca, državnih odvjetnika i zamjenika državnih odvjetnika ("Narodne novine" br. 64/19., 106/23.) u kojima kazneni suci, te službenici ostvaruju pravo na naknadu za dane aktivnog i pasivnog dežurstva a projekcija kojih troškova za 2025. godinu iznosi cca. 44.760,00 €. Također je predviđen i prekovremeni rad za provedbu aktivnosti sređivanja i digitalizacije arhivske građe na sudovima u sklopu inicijative NPOO C2.2. a za što je planirano cca. 12.960,00 €.

Financijskim planom za 2025. godinu, a sukladno limitima Ministarstva financija nismo bili u mogućnosti planirati novčana sredstva za prekovremeni rad na drugim poslovima. Administrativni poslovi na spisima ( otprema poziva, pisanje kratkih dopisa, rješenja o naplati pristojbe i slično) te rad kroz aplikaciju eSpisa, eKomunikacije i ePošte do sada su se uspješno obavljali u prekovremenom radu. Stoga će biti potrebe za odobravanjem prekovremenog rada administrativnih referenata sudskih zapisničara i administrativnih referenata - sudskih upisničara. Također veliki problem predstavljaju i poslovi izlučivanja arhive gdje će isto biti potrebe za odobravanjem prekovremenog rada kako ne bi došlo do zastoja u redovnom poslovanju, a ponajviše stoga što je Općinski sud u Rijeci dobio na korištenje novi prostor arhive na adresi Stube Marka Remsa br. 4, te će biti potrebe za preseljenjem velikog broja arhivskog sadržaja. Potreba za prekovremenim radom predstoji i na Zemljišno - knjižnom odjelu Općinskog suda u Rijeci, a sve obzirom na potrebu izlučivanja arhivske građe. Kako bi se pravodobno izvodili poslovi na postupcima osnivanja i obnove zemljišnih knjiga koji su u tijeku i koji predstoje, za očekivati je da će iz svega prethodno navedenog biti potrebno odobriti prekovremeni rad i za zemljišno - knjižni odjel. Za isto bi bilo potrebno dodatnih cca. 200.000,00 €.

**Doprinosi za obvezno zdravstveno osiguranje** su planiranisukladno limitima, iako će za iste nedostajati dodatnih 67.062,70 € što je procjena utroška za zapošljavanje novih sudaca, službenika i dr. u 2024. i 2025. godini.

PRIJENOS SREDSTAVA IZ PRETHODNE I U SLJEDEĆU GODINU:

Općinski sud u Rijeci izuzev prijenosa vlastitih prihoda, a koji su za 2024. godinu iznosili 1.630,75 €, te novčanih sredstava osiguranih za financiranje materijalnih troškova poštanskih usluga, uredskog materijala, kao i za novčane naknade članovima zemljišnoknjižnih povjerenstva u provedbi postupaka obnove zemljišne knjige sukladno Sporazumima sklopljenim između Općinskog suda u Rijeci i općina i gradova nema drugih prijenosa sredstava u iduću proračunsku godinu.

Prijenos sredstava za 2025. godinu teško je predvidjeti obzirom isto ovisi o uspješnosti naplate vlastitih prihoda, utrošenim sredstvima do kraja proračunske 2024. godine, te financiranja od strane općina i gradova.

UKUPNE I DOSPJELE OBVEZE:

|  |  |  |  |  |
| --- | --- | --- | --- | --- |
|  | Stanje obveza na dan 31.12.2023. | | Stanje obveza na dan 30.06.2024. | |
|  | EUR |  | EUR |
| Ukupne obveze |  | 12.804.929,47 |  | 12.636.015,29 |
| Dospjele obveze |  | 2.594,66 |  | 14.753,84 |